RESOLUCIÓN do 9 de setembro de 2008 pola que se convoca un curso sobre a potestade sancionadora e o procedemento administrativo sancionador en colaboración coa Asesoría Xurídica Xeral da Xunta de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 01/10/2008

Dentro do plan de actividades da Escola Galega de Administración Pública para o ano 2008 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Asesoría Xurídica Xeral da Xunta de Galicia, un curso sobre a potestade sancionadora e o procedemento administrativo sancionador, conforme as seguintes bases:
1. Destinatarios:
Esta actividade formativa ten como destinatario preferentemente o persoal ao servizo das administracións públicas de Galicia e a súa selección faraa a Asesoría Xurídica Xeral respectando en todo caso os criterios selectivos sinalados con carácter xeral na Resolución do 4 de xaneiro de 2008 (DOG nº 7, do 10 de xaneiro).
2. Obxectivos:
O curso sobre a potestade sancionadora e o procedemento administrativo sancionador pretende procurar o coñecemento teórico e práctico da normativa en materia de procedemento administrativo sancionador.
3. Contido:
Módulo 1. O principio de legalidade en materia sancionadora.
Módulo 2. O principio de tipicidade.
Módulo 3. O principio de Non bis in idem: problemática das relacións especiais de suxeición.
Módulo 4. O principio de personalidade no dereito administrativo sancionador. Capacidade para a imputación das infraccións. Causas de exención. Responsabilidade solidaria e subsidiaria.
Módulo 5. A problemática da responsabilidade das persoas xurídicas. Personalidade dos órganos reitores e directivos das persoas xurídicas.
Módulo 6. O principio de proporcionalidade. Circunstancias agravantes e atenuantes. O concurso de normas e o concurso de infraccións.
Módulo 7. Dereito sancionador comunitario. Principios da potestade sancionadora comunitaria.
Módulo 8. A prescrición das infraccións e sancións. A infracción continuada.
Módulo 9. Cuestións relacionadas co procedemento administrativo sancionador. Ámbito de aplicación da Lei 30/1992. Translación dos principios do dereito penal.
Módulo 10. Iniciación do procedemento. Formas de inicio e posición xurídica do denunciante. Actuacións previas. Medidas cautelares.
Módulo 11. Presunción de inocencia e carga da proba. Presunción de validez das actas subscritas por funcionarios públicos. Valoración da proba. Alegacións.
Módulo 12. A responsabilidade civil derivada da infracción. A responsabilidade da Administración polo resarcimento dos danos e perdas causados polo infractor.
Módulo 13. A resolución sancionadora: a súa motivación e notificación. Congruencia e cambio de cualificación.
Módulo 14. A caducidade do procedemento sancionador. O caso dos procedementos que non teñen previsto un prazo de caducidade. A suspensión do procedemento sancionador. Executividade e suspensión das sancións na vía administrativa.
Módulo 15. A impugnación na vía administrativa das sancións e a súa executividade. Aspectos prácticos da defensa da Administración na impugnación da resolución sancionadora na orde contencioso-administrativa. Especial referencia ao control xurisdicional. A actividade probatoria no proceso contencioso-administrativo.
4. Desenvolvemento:
Datas: 10, 11, 12, 13, 17, 18, 19 e 20 de novembro de 2008.
Horario: das 17.00 ás 20.00 horas.
A duración do curso será de 24 horas lectivas.
O curso convocado desenvolverase na aula 17 da Escola Galega de Administración Pública (EGAP), situada na rúa Madrid, 2-4, Polígono das Fontiñas, en Santiago de Compostela.
5. Prazas: 40.
6. Solicitudes.
-Presentación de solicitudes:
a) O persoal que desexe participar no curso que se convoca nesta resolución deberá cubrir o formulario de matrícula en liña que pode atopar no portal web da EGAP no seguinte enderezo:
http://egap.xunta.es/matricula.
b) Para cubrir correctamente os formularios de solicitude, no citado enderezo da internet disporán de instrucións de axuda que deberán ser observadas en todo momento polas persoas solicitantes.
c) Os formularios cubertos adecuadamente no enderezo da internet
http://egap.xunta.es/matricula
entenderanse presentados na EGAP.
d) En caso de dúbida, de dificultades técnicas ou de que precise máis información no momento de presentar a solicitude, pode dirixirse á EGAP enviando un correo electrónico ao seguinte enderezo: matricula.egap@xunta.es, ou ben chamando ao teléfono 981 54 63 27 co obxecto de que se adopten as medidas necesarias para facilitar a presentación da súa solicitude.
Para máis información respecto a aspectos organizativos ou docentes do curso poden chamar ao teléfono 981 54 62 41.
7. Prazo.
O prazo de presentación de solicitudes finalizará o 17 de outubro de 2008.
8. Selección.
Os criterios selectivos que serán empregados son os sinalados con carácter xeral na resolución da Escola Galega de Administración Pública do 4 de xaneiro de 2008 (DOG nº 7, do 10 de xaneiro).
A selección dos participantes será realizada pola Asesoría Xurídica Xeral da Xunta de Galicia, á cal lle corresponde a dirección e responsabilidade académica do curso.
A EGAP publicará na súa páxina web os admitidos neste curso.
9. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento do curso e tamén a de cancelalo, se o escaso número de solicitudes non xustificase a súa realización.
10. Asistencia ao curso.
a) O persoal seleccionado non poderá renunciar ao curso, salvo por causa de forza maior suficientemente xustificada, por necesidades do servizo ou por causas acreditadas documentalmente pola persoa responsable do departamento administrativo en que desenvolve o seu labor. A renuncia debe ser comunicada por escrito á EGAP cunha antelación de 7 días hábiles antes do comezo do curso, sempre que sexa posible, para que poida cubrirse a vacante. A renuncia presentarase acompañada da credencial documental que certifique a súa causa. Aquela renuncia ou abandono non xustificado debidamente suporá a exclusión do seleccionado das convocatorias do ano en curso e das do ano seguinte, de acordo co disposto na Resolución do 4 de xaneiro de 2008 pola cal se fan públicos os criterios de participación nas actividades docentes da Escola Galega de Administración Pública.
b) Durante a realización das actividades formativas levarase un control permanente da asistencia mediante os sistemas que se establezan para o efecto e, tamén, constarán como incidencias as ausencias dentro de cada sesión. Isto implica que o persoal que participe no curso terá que anotar a hora de chegada ou saída, de ser o caso, durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
11. Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do curso. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións do curso. Calquera ausencia non xustificada ou xustificada insuficientemente implicará a perda do dereito ao certificado acreditativo de participación no curso.
Unicamente poderá autorizarse a ausencia por causas xustificadas, que se acreditarán documentalmente ante o servizo competente da EGAP ou ante a persoa responsable do curso nun prazo máximo de 10 días despois de que este finalice e, en ningún caso, esta ausencia poderá superar o 15% das horas lectivas.
c) Para que quede coñecemento e constancia no seu expediente, as persoas participantes no curso terán que facilitarlle unha copia das certificacións recibidas ao servizo de persoal do centro directivo ao que estean adscritos.
Santiago de Compostela, 9 de setembro de 2008.
Carlos Suárez-Mira Rodríguez
Director da Escola Galega de Administración Pública